Oikeusministeriö
PL 25
00023  VALTIONEUVOSTO

kirjaamo.om@om.fi	
Oikeusministeriön lausuntopyyntö 12.5.2006 OM 5/41/2006 (OM018:00/2006)	
	
DNA-tunnisteiden määrittäminen	

Oikeusministeriö on pyytänyt keskusrikospoliisilta lausuntoa DNA-tunnisteiden määrittämistä koskevia pakkokeinolain muutoksia valmistelleen työryhmän mietinnöstä (DNA-tunnisteiden määrittäminen. Lausuntoja ja selvityksiä 2006:10).

Työryhmä on ehdottanut DNA-tunnisteen määrittämistä koskevien pakkokeinolain säännösten tarkistamista siten, että törkeään rikokseen syyllistyneen henkilön DNA-tunnisteen määrittäminen ja rekisteröinti olisi mahdollista myös henkilölle, joka on tuomittu rikoksesta, josta säädetty ankarin rangaistus on vähintään kolme vuotta vankeutta. Lisäksi työryhmä on ehdottanut, että sylkinäytteen DNA-tunnisteen määrittämiseksi voisi ottaa myös tutkittavan kanssa eri sukupuolta oleva henkilö, joka ei kuulu terveydenhuoltohenkilöstöön.

Keskusrikospoliisi pitää työryhmän esitystä erittäin tarpeellisena ja perusteltuna. Viraston edustaja on osallistunut jäsenenä työryhmän työskentelyyn, mistä syystä viraston näkemykset on huomioitu jo työryhmän esitystä valmisteltaessa eikä asian sisältöön ole tässä vaiheessa huomauttamista.

Keskusrikospoliisi kuitenkin esittää, että DNA-tunnisteen määrittäminen ja rekisteröinti mahdollistettaisiin ehdotettua lievemmin edellytyksin eli silloin, kun henkilö on tuomittu rikoksesta, josta säädetty ankarin rangaistus on vähintään kaksi vuotta vankeutta. Keskusrikospoliisi perustelee kantaansa sillä, että useista henkeen, terveyteen ja vapauteen sekä yleiseen järjestykseen kohdistuvista rikoksista on säädetty nimenomaan kahden vuoden enimmäisrangaistus.

Keskusrikospoliisin päällikön sijainen
Apulaispäällikkö			Tero Kurenmaa

Rikosylitarkastaja			Sanna Palo